สังคมข่าวหุ้น
ดัชนีตลาดหุ้นไทยปิดที่ระดับ 1,552.73 จุด +6.42 จุด มูลค่าซื้อขาย 57,726.21 ล้านบาท ยังคงรอติดตามผลการประชุมเฟด เกี่ยวกับการปรับขึ้นดอกเบี้ย
ดัชนีตลาดหุ้นไทยปิดที่ระดับ 1,552.73 จุด +6.42 จุด มูลค่าซื้อขาย 57,726.21 ล้านบาท ยังคงรอติดตามผลการประชุมเฟด เกี่ยวกับการปรับขึ้นดอกเบี้ย
24 ก.ค. 2565

ดัชนีตลาดหุ้นไทยปิดที่ระดับ 1,552.73 จุด เพิ่มขึ้น 6.42 จุด มูลค่าการซื้อขายราว 57,726.21 ล้านบาท ยังคงรอติดตามผลการประชุมธนาคารกลางสหรัฐ (เฟด) เกี่ยวกับการปรับขึ้นอัตราดอกเบี้ย จะออกมาตามที่ตลาดคาดไว้ที่ 0.75% หรือไม่ รวมถึงการทยอยประกาศงบไตรมาส 2/2565 ของบริษัทจดทะเบียน
กสทช. ปฏิเสธข่าวผลโหวตคณะอนุกรรมการฯ ล้มดีลควบรวม TRUE-DTAC ยันขณะนี้กำลังรวบรวมข้อมูลรายงานความเห็นจัดทำรายงาน เสนอที่ประชุม กสทช. 3 ส.ค.นี้ ฟาก TRUE-เทเลนอร์ กรุ๊ป ผู้ถือหุ้นใหญ่ใน DTAC ร่วมแถลงปมควบรวมกิจการ วอน กสทช. เร่งพิจารณาตามขั้นตอนทางกฎหมาย หลังล่าช้าจากกำหนด 90 วันมานานแล้ว พร้อมย้ำ! ตามกฎหมายประกาศ  กสทช. ปี 2561 กสทช.ไม่มีอำนาจอนุมัติ-ไม่อนุมัติการควบรวม แต่มีหน้าที่กำหนดเงื่อนไขที่เป็นประโยชน์เพื่อลดผลกระทบเท่านั้น
SCC ราคาหุ้นล่าสุด (22 ก.ค. 2565) ปรับเพิ่มขึ้น 3 บาท มาปิดตลาดที่ 373 บาท ถือว่ายังมีอัพไซด์ ประมาณ 20.64% จากราคาเป้าหมายที่โบรกฯ ให้ไว้ระดับ 450 บาท ซึ่งคาดว่าจะแจ้งงบไตรมาส 2/2565 ช่วงวันที่ 27 ก.ค.นี้ คาดมีกำไร 9,350 ล้านบาท เพิ่มขึ้น 6% จากไตรมาสก่อน หลังคาดได้รับปันผล 1,200 ล้านบาท
TMI ล่าสุดราคาปรับขึ้น 8.99% มาปิดตลาดที่ 1.94 บาท จับตาผลงานไตรมาส 2/2565 น่าจะเติบโตได้โดดเด่น จากธุรกิจโรงไฟฟ้าชีวภาพจังหวัดชุมพร และสมุทรสาคร ตลอดจนการเดินหน้าขยายกำลังการผลิตโรงไฟฟ้าเพิ่มเติม และการขยายตลาดธุรกิจส่องสว่างเพิ่มขึ้น คาดดันรายได้ปีนี้เติบโต 20% ตามเป้าที่ตั้งไว้
BJC โชว์โรงงานเบอร์ลี่ยุคเกอร์  เซลล็อกซ์ จ.ปราจีนบุรี ในส่วนของสายการผลิตกระดาษทิชชู-กระดาษอเนกประสงค์ เครื่องที่ 5 (PM5) ขนาดกำลังการผลิต 27,500 ตัน/ปี  มูลค่าลงทุนกว่า 1,600 ล้านบาท ถือเป็นการลงทุนใหญ่นับตั้งแต่ดำเนินธุรกิจกระดาษมา 30 กว่าปี หนุนยอดขายปีนี้โต 3-5% รวมถึงการฟื้นตัวของกิจกรรมทางเศรษฐกิจหลังโควิด-19 คลี่คลาย และภาคการท่องเที่ยวที่จะเริ่มกลับมาในช่วงไตรมาส 4/2565 แย้มเล็งปิดดีลลงทุนในเวียดนามเพิ่ม หวังดันมาร์เก็ตแชร์ติดอันดับ 1-2 พร้อมสนใจตั้งโรงงานที่เมียนมา ที่ถือเป็นตลาดที่น่าสนใจในระยะยาว
PLANB แจ้งซื้อหุ้นบุริมสิทธิใน Zipmex เท่านั้น ไม่ได้มีการลงทุนในสินทรัพย์ดิจิทัลผ่านแฟลตฟอร์มของ Zipmex ยันไม่มีผลกระทบในเชิงลบต่อกำไรขาดทุนแต่อย่างใด ด้านโบรกฯ เชียร์ “ซื้อ” มูลค่าพื้นฐาน 7.80 บาท คาดไตรมาส 2/2565 จะมีกำไรสุทธิ 150 ล้านบาท แตะจุดสูงรอบ 10 ไตรมาส จากการรับรู้รายได้จาก AQUA รวมถึงการฟื้นตัวอย่างแข็งแกร่งของเม็ดเงินใช้จ่ายในสื่อนอกอาคาร ส่งผลให้มีรายได้ธุรกิจสื่อสูงเป็นประวัติการณ์ที่ 1,250 ล้านบาท เพิ่มขึ้น 59% จากช่วงเดียวกันของปีก่อน
หุ้นไอพีโอน้องใหม่ “ชิค รีพับบลิค” หรือ CHIC ซึ่งดำเนินธุรกิจจำหน่ายเฟอร์นิเจอร์ สินค้าตกแต่งบ้าน ของใช้ในบ้าน และที่นอนและเครื่องนอนอย่างครบวงจร เตรียมเข้าซื้อขายในตลาดหลักทรัพย์ mai ในวันที่ 27 ก.ค.นี้ ด้วยจำนวนหุ้นไอพีโอ 360 ล้านหุ้น ในราคา 0.90 บาท/หุ้น หวังระดมเงินไปใช้ขยายสาขาทั้งในและต่างประเทศ พัฒนาเว็บไซต์ สำหรับการขายแบบ E-Commerce ในประเทศและกัมพูชา รวมถึงปรับปรุงพื้นที่บางสาขาในประเทศและขยายพื้นที่ให้เช่า สร้างแหล่งที่มาของรายได้ประจำ รวมถึงใช้เป็นเงินทุนหมุนเวียนในกิจการและชำระคืนเงินกู้ยืมจากสถาบันทางการเงิน เพิ่มสภาพคล่องด้านการเงิน อีกทั้งยังจะส่งผลให้มีความสามารถในการทำกำไรมากขึ้น จากสัดส่วนหนี้สินต่อทุนลดลงด้วย